Návrh

Vyhláška

Ministerstva spravodlivosti Slovenskej republiky 

z ..... 2002,

ktorou sa ustanovuje paušálna suma trov trestného konania

	Ministerstvo spravodlivosti Slovenskej republiky podľa § 153 ods. 3 zákona     č. 141/1961 Zb. o trestnom konaní súdnom (Trestný poriadok)   u s t a n o v u j e:

§ 1

(1) Paušálna suma trov trestného konania, ktoré znáša štát podľa § 152 ods. 1 písm. d) Trestného poriadku je

a) v trestnom konaní v ktorom bol vydaný trestný rozkaz, ktorý sa stal právoplatným  1.000,- Sk,
b) v ostatných prípadoch trestného konania 
1. ak sa nepribral znalec 1.600,- Sk,
2. ak sa pribral znalec z iného odboru ako psychiatrie 2.400,- Sk,
3. ak sa pribrali znalci z odboru psychiatrie 3.600,- Sk.

(2) Pribratím znalca podľa odseku 1 sa rozumie aj vyžiadanie posudku štátneho orgánu alebo ústavu podľa § 110 Trestného poriadku; to neplatí, ak ide o potvrdenie alebo odborné vyjadrenie podľa § 105 ods. 1 druhá veta Trestného poriadku.

§ 2

	Trovy trestného konania vo veciach, ktoré boli právoplatne skončené pred dňom účinnosti tejto vyhlášky sa určia podľa doterajších predpisov.

§ 3

Zrušujú sa 
1. vyhláška Ministerstva spravodlivosti Slovenskej republiky č. 70/1980 Zb., ktorou sa ustanovuje paušálna suma trov trestného konania,
2. vyhláška Federálneho ministerstva národnej obrany č. 75/1980 Zb., ktorou sa ustanovuje paušálna suma trov trestného konania v odbore vojenského súdnictva.  

§ 4

Táto vyhláška nadobúda účinnosť 1. septembra 2002.